**“Hondar 2050-Τα απορρίμματα, το πρόβλημά μας”**

Το ξενόγλωσσο ντοκιμαντέρ “*Hondar 2050-Τα απορρίμματα, το πρόβλημά μας*”, απευθύνεται σε μαθητές του Δημοτικού, του Γυμνασίου και του Λυκείου. Η ταινία παρουσιάζει τον Κάρλος, έναν Βάσκο καλλιτέχνη και λάτρη του σερφ. Ο Κάρλος συλλέγει πλαστικά απορρίμματα από την παραλία και με αυτά δημιουργεί «ιδιαίτερα» έργα τέχνης. Καθ’όλη την διάρκεια της ταινίας παρακολουθούμε την ευαισθητοποίησή του γύρω από το ζήτημα των πλαστικών απορριμμάτων και των συνεπειών αυτών, όχι μονάχα στην βιοποικιλότητα και το περιβάλλον, αλλά και στην ανθρώπινη υγεία. Συγκλονιστικό είναι το γεγονός πως κάθε χρόνο 8 εκατομμύρια τόνοι πλαστικού καταλήγουν στη θάλασσα, προερχόμενοι κυρίως από τα ποτάμια.

Εάν δεν συνειδητοποιήσουμε άμεσα πως για να αλλάξει η υπάρχουσα κατάσταση πρέπει να αλλάξει ο καθένας από εμάς εσωτερικά, δυστυχώς, το 2050 θα υπάρχουν περισσότεροι τόνοι πλαστικού από ότι ψάρια στη θάλασσα! Χρειάζεται κοινωνική συνείδηση,ενημέρωση,επανεξέταση συνηθειών και δραστηριοποίση από όλους μας προτού να είναι πολύ αργά.

**Προτεινόμενο εκπαιδευτικό υλικό**

* Αναλόγως την ηλικιακή όμάδα όπου ανήκουν οι μαθητές, (Δημοτικό, Γυμνάσιο, Λύκειο),προτείνεται μία εκτενής συζήτηση γύρω από θέματα που αφορούν τα απορρίμματα και τις αρνητικές συνέπειες αυτών, ιδιαίτερα στο θαλάσσιο περιβάλλον. Τα παιδιά, από μικρή ηλικία, πρέπει να καταλάβουν ότι τα απορρίμματα προέρχονται αποκλειστικά από το ανθρώπινο είδος, οπότε είναι αποκλειστικά δική μας ευθύνη.
* Συζήτηση για το θέμα της ανακύκλωσης και τους τρόπους με τους οποίους η ανακύκλωση μπορεί και πρέπει να γίνει μέρος της καθημερινότητάς μας. Ως δράση, οι μαθητές μπορούν να δημιουργήσουν το δικό τους «*έργο τέχνης*» από πλαστικά απορρίμματα και να το παρουσιάσουν στους συμμαθητές τους.
* Μπορεί να οργανωθεί μία μικρή εξόρμηση στην φύση, (παραλία, πάρκο κ.α.), όπου οι μαθητές, με ασφάλεια, θα μαζέψουν τα απορρίμματα. Με τον τρόπο αυτό ευαισθητοποιούνται, δραστηριοποιούνται και επαναξετάζουν τις καθημερινές τους συνήθειες σεβόμενοι τον εαυτό τους και την φύση.